Source: https://domov.sme.sk/c/8060256/borec-treba-posudit-ci-hromadne-podanie-spolocnosti-porusuje-etiku.html
Timestamp: 2017-08-16 23:56:04+00:00
Document Index: 565462

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

Borec: Treba posúdiť, či hromadné podanie spoločnosti porušuje etiku - domov.sme.sk
Borec: Treba posúdiť, či hromadné podanie spoločnosti porušuje etiku
Prevažne ide o žaloby domáhajúce sa advokátskych trov súvisiace s vymáhaním koncesionárskych poplatkov.
4. nov 2015 o 12:16 TASR
Najvyšší súd v utorok informoval, že bol zahltený spolu 1998 dovolaniami spoločnosti Lawyer Partners.(Zdroj: Najvyšší súd SR)
BRATISLAVA. Slovenská advokátska komora by mala posúdiť hromadné podanie spoločnosti Lawyer Partners na Najvyšší súd (NS) SR. Domnieva sa tak minister spravodlivosti Tomáš Borec.
Najvyšší súd v utorok informoval, že bol zahltený spolu 1998 dovolaniami spoločnosti Lawyer Partners, ktorú zastupuje advokátska kancelária Chabadová.
Od jedného do päť eur
Prevažne ide o žaloby domáhajúce sa advokátskych trov vo výške od jedného do päť eur súvisiace s vymáhaním koncesionárskych poplatkov.
Predsedníčka NS SR Daniela Švecová požiadala o stretnutie predsedu Slovenskej advokátskej komory Ľubomíra Hrežďoviča, s ktorým chce nájsť riešenie podľa nej alarmujúceho stavu.
Musí to naozaj posúdiť aj advokátska komora, či v tomto prípade prichádza k nejakému porušeniu advokátskej etiky a advokátskeho poriadku, alebo nie, vyjadril sa dnes Borec.
Pripustil, že pre súdy je náročné takéto hromadné podanie spracovať. Nepomáha im v tom nateraz ani elektronizácia justície.
Osobitné rozhodovanie o každej žalobe
Tam to nie je možné v tejto chvíli urýchliť, pretože súdny manažment je technologicky zastaraný, preto aj v ďalšom období bude potrebné toto modernizovať, ozrejmil minister.
Ako vysvetlil, v súčasnosti je už možné zrealizovať podanie na súd elektronicky, nefunguje však zatiaľ prepojenie, aby sa elektronické podanie dostalo automaticky do elektronického súdneho spisu.
Najvyšší súd priblížil, že každé z 1998 písomných podaní spoločnosti Lawyer Partners musí zaevidovať v elektronickej podateľni, prideliť na občianskoprávne kolégium a predložiť senátu, ktorý bude o každej žalobe osobitne rozhodovať.
Švecová iniciovala aj zvolanie občianskoprávneho kolégia, ktoré by sa malo problémom zaoberať. Najvyšší súd zároveň upozornil, že v súčasnosti je zahltený aj tisíckami až desiatkami tisíc podaní od bratislavskej obchodnej spoločnosti. Tá žaluje Slovensko o náhradu nemajetkovej ujmy, ktorá jej mala údajne vzniknúť postupom slovenských súdov.